R. Fico, poslanec: (2002-02-15):
J. Migaš, predseda NR SR: Panie poslankyne, páni poslanci, takáto dohoda bola a fungovala do včerajšieho dňa. Rokovací poriadok to neumožňuje, preto je potrebné, aby pri každom bode bola prítomná nadpolovičná väčšina poslancov Národnej rady, aby sme mohli hlasovať. Preto táto požiadavka sa nedá akceptovať. Pani podpredsedníčka vlády, máte slovo, nech sa páči, uveďte materiál. M. Kadlečíková, podpredsedníčka vlády SR: Vážený pán predseda, vážený pán minister životného prostredia, vážené pani poslankyne, páni poslanci, vážení hostia. Dovoľte mi, aby som vám uviedla materiál Prehľad vývoja rokovaní Slovenskej republiky s Európskou úniou a celková príprava Slovenskej republiky na vstup do Európskej únie na rok 2002. Materiál schválila vláda Slovenskej republiky 10. januára, materiál bol predložený na rokovanie vlády na základe uznesenia Národnej rady Slovenskej republiky č. 1719 zo 6. novembra 2001 k národnému programu pre prijatie acquis communautaire. Nakoľko sa integračný proces veľmi rýchlo vyvíja v závislosti od početných faktorov, od geopolitickej situácie vo svete cez regionálne politické záležitosti ku konkrétnym otázkam prístupových rokovaní, vláda Slovenskej republiky musí pružne reagovať na tento vývoj a pripraviť sa na zvládnutie čoraz väčšieho objemu úloh. V tejto súvislosti vláda prijala 12. decembra 2001 dokument Prioritné úlohy vlády Slovenskej republiky vyplývajúce z pravidelnej hodnotiacej správy Európskej komisie o pripravenosti Slovenskej republiky na členstvo v Európskej únii z 13. novembra 2001. Tento materiál obsahuje 236 prioritných úloh legislatívneho i nelegislatívneho charakteru, na ktoré je nutné zamerať pozornosť v roku 2002. Z týchto 236 úloh je 61 zákonov, 27 vykonávacích predpisov a 147 nelegislatívnych úloh. Na splnenie našich predsavzatí o vstupe Slovenskej republiky do Európskej únie 1. januára 2004 je rok 2002 kľúčový. Bude to náročný rok, počas ktorého musíme dosiahnuť pokrok vo viacerých oblastiach. Jednak v legislatívnej oblasti, ale nemenej dôležitou je oblasť implementácie práva Európskej únie, to znamená pripravenosť administratívnych kapacít. Skúsenosti jednotlivých kandidátskych krajín v oblasti schopnosti efektívnej implementovať právo Európskej únie svedčia o tom, že toto kritérium vstupu bude náročné splniť, ide o kritérium, ktoré sa doposiaľ nezohľadňovalo ani v jednej vlne rozširovania Európskej únie. Rok 2002 môže byť označený za rok skúmania administratívnej schopnosti kandidátskych krajín efektívne implementovať právo Európskej únie. Vážené panie poslankyne, vážení páni poslanci, počas portugalského predsedníctva bolo celkovo uzavretých, predbežne uzavretých šesť kapitol. Počas francúzskeho predsedníctva štyri kapitoly, počas švédskeho predsedníctva sme spravili najvýraznejší pokrok s deviatimi kapitolami a počas belgického predsedníctva došlo k uzatvoreniu troch kapitol. Vážené pani poslankyne, vážení páni poslanci, to, čo nás očakáva počas španielskeho predsedníctva, je uzavretie štyroch alebo piatich kapitol. Ide najmä o kapitolu hospodárska súťaž, kde ešte stále dochádza k vyjednávaniu z hľadiska štátnej pomoci pre účasť aj zahraničných firiem, dá sa povedať, že tu sa už dostávame do záverečného rokovania. Ďalej je to otázka spolupráce v oblasti vnútra a spravodlivosti, táto kapitola je v tejto chvíli už viac-menej pripravená na uzavretie, my dodávame teraz jednu z posledných dodatkových informácií. Ďalšia kapitola dane, tu sme vynegociovali už šesť výnimiek alebo prechodných období a teraz sa črtá kompromis s Európskou komisiou, aby aj posledný problém týkajúci sa prechodného obdobia pri spotrebnej dani v cigaretách bol vyriešený. Teda, aby šlo o päťročné prechodné obdobie tak, ako to pôvodne požiadala Slovenská republika. Ďalej v kapitole doprava sa pripravuje rovnako uzatvorenie, v kabotáži pôjde o určitý kompromisný návrh, rešpektujeme spoločnú pozíciu Európskej únie, ale ten pokrok, ktorý sa dosiahol, je ten, že v rámci určitých kvót či kontingentov bilaterálne určených dostaneme určité licencie a v tomto smere teda vytvoríme podmienky aj pre našich dopravcov. Dá sa očakávať, že v priebehu tohto predsedníctva, španielskeho predsedníctva dôjde k zadefinovaniu spoločnej pozície Európskej komisie v apríli k regionálnej politike. Vzhľadom na to, že regionálna politika, jej štrukturálne fondy nebudú prerokúvané v rámci regionálnej politiky kapitoly, ale v rámci kapitoly rozpočtových záležitostí, je predpoklad, že do konca španielskeho predsedníctva je možné uzatvoriť aj kapitolu regionálna politika. To, čo zostane otvorené, najmä pre dánske predsedníctvo, to je otázka týkajúca sa kapitoly poľnohospodárstvo a zároveň teda aj kapitoly rozpočtovníctva. Kapitola poľnohospodárstvo bude zrejme jedna z posledných predbežne uzatvorených kapitol, a to aj v súvislosti s finančným predbežným východiskovým rámcom, ktorý zverejnila Európska komisia. Samozrejme, že oficiálna pozícia v Európskej komisii sa očakáva v mesiaci marec. A k finančným a rozpočtovým ustanoveniam sa očakáva, že k návrhu spoločnej pozície dôjde v apríli. Vážené pani poslankyne, páni poslanci, dovolím si vás informovať, že práve za týmto účelom boli vytvorené tri pracovné skupiny za účelom rozpočtových náležitostí a východiskového rámca, pozostávajúce práve z tých zainteresovaných rezortov, ktorých sa to najviac týka - ministerstvo pôdohospodárstva, ministerstvo výstavby a regionálneho rozvoja, ministerstvo zahraničných vecí, ministerstvo financií, ale, samozrejme, sú do tohto tímu zaradení aj odborní pracovníci tak, aby bola pozícia Slovenskej republiky akceptovateľná a aby vstup do Európskej únie pre nás jednoznačne znamenal hneď od začiatku predovšetkým určité výhody pre slovenských občanov. Vážený pán predseda, vážené pani poslankyne, páni poslanci, ďakujem za pozornosť. J. Migaš, predseda NR SR: Ďakujem, pani podpredsedníčka. Nech sa páči, zaujmite miesto určené pre navrhovateľov. Prosím povereného člena výboru pre európsku integráciu poslanca Árpáda Duka-Zólyomiho, aby podal správu o výsledkoch prerokovania tohto materiálu vo výboroch Národnej rady. Túto vec nech si vybaví predseda integračného výboru s členmi integračného výboru. Pán Duka-Zólyomi, nech sa páči, predneste správu. Á. Duka-Zólyomi, poslanec: Vážená Národná rada, predkladám správu o výsledku prerokovania Výborov Národnej rady Slovenskej republiky pre európsku integráciu a Zahraničným výborom Národnej rady Slovenskej republiky k prehľadu vývoja rokovaní Slovenskej republiky s Európskou úniou a celkovej prípravy Slovenskej republiky na vstup do Európskej únie na rok 2002, tlač 1309. Výbory prerokovali predmetný návrh podľa § 46 zákona č. 350/1996 Z. z. o rokovacom poriadku Národnej rady Slovenskej republiky. Zahraničný výbor Národnej rady na svojej 101. schôdzi prijal uznesenie č. 178, ktorým odporučil Národnej rade Slovenskej republiky zobrať na vedomie prehľad vývoja rokovaní Slovenskej republiky s Európskou úniou a celkovú prípravu Slovenskej republiky na vstup do Európskej únie na rok 2002, tlač 1309. Výbor Národnej rady Slovenskej republiky pre európsku integráciu na svojej 39. schôdzi prijal uznesenie č. 31, ktorým odporučil Národnej rade Slovenskej republiky zobrať na vedomie prehľad vývoja rokovaní Slovenskej republiky s Európskou úniou a celkovú prípravu Slovenskej republiky na vstup do Európskej únie. Predmetná správa o prerokovaní prehľadu vývoja rokovaní Slovenskej republiky s Európskou úniou a celkovej jej prípravy Slovenskej republiky na vstup do Európskej únie, tlač 1309, bola schválená uznesením Výboru Národnej rady Slovenskej republiky pre európsku integráciu č. 32 zo dňa 25. januára 2002. Pán predsedajúci, prosím vás, otvorte rozpravu. J. Migaš, predseda NR SR: Ďakujem pekne, pán poslanec, nech sa páči, zaujmite svoje miesto. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Pani poslankyňa Angelovičová. Uzatváram možnosť sa prihlásiť do rozpravy ústne. Jediná prihlásená pani poslankyňa. Nech sa páči, máte slovo. M. Angelovičová, poslankyňa: Ďakujem pekne za slovo. Vážený pán predseda, vážená pani podpredsedníčka vlády SR, vážený pán minister, ctená snemovňa. Dovoľte mi vysloviť stanovisko k Prehľadu vývoja rokovaní Slovenskej republiky s Európskou úniou a celková príprava Slovenskej republiky na vstup do Európskej únie na rok 2002. Na strane 47 tohto vládou predloženého materiálu začína hodnotenie kapitoly č. 7 Poľnohospodárstvo. Aj dodatočné informácie ku prijatej spoločnej pozícii Európskej únie pod č. 1 až 6 nasvedčujú, že kapitola Poľnohospodárstvo nie je jednoduchá, je zložitá. Žiadna iná kapitola nemá šesť ani viac dodatočných informácií. Päť má kapitola Spolupráca v oblasti spravodlivosti a vnútra, Kultúra a audiovizuálna politika, Energetika a Dane. Dosiahnutie pokroku v oblasti transpozície a implementácie acquis v kapitole Poľnohospodárstvo je závislé od dvoch základných faktorov, z ktorých jedna je zabezpečenie dostatočných finančných prostriedkov. Na rokovaní vo Výbore Národnej rady Slovenskej republiky pre európsku integráciu pri tomto dokumente ma zaujímali problémy pri vyjednávaní o kapitole Poľnohospodárstvo a v čom môžu byť poslanci Národnej rady Slovenskej republiky nápomocní. Stanovisko bolo uspokojivé. Pred sebou mám článok uverejnený v Roľníckych novinách aktuálny pre tieto dni pod názvom Z kandidátov na vstup do Európskej únie sa iba na Slovensku reálne znižuje štátna podpora poľnohospodárstva, ktorý je otvoreným listom predsedovi vlády Slovenskej republiky Mikulášovi Dzurindovi, pod ktorým je podpísané predstavenstvo Združenia poľnohospodárskych družstiev a obchodných spoločností Slovenskej republiky. Vážené panie poslankyne, vážení páni poslanci, dovoľte mi uviesť časť z tohto článku. Citujem: „V spojitosti s návrhom Európskej komisie na výšku priamych platieb agropodnikateľom v kandidátskych krajinách žiadame, aby vláda neodkladne a jednoznačne zaujala stanovisko k základným podmienkam, ktoré pri uzatváraní kapitoly o poľnohospodárstve navrhujú pre kandidátske krajiny orgány Európskej únie menovite k otázke priamych podpôr a k otázke kvót pre reguláciu spoločného agrárneho a potravinového trhu. Sledujeme so znepokojením a obavami, že zatiaľ čo vládni činitelia a hlavní vyjednávači susedných kandidátskych krajín zaujímajú v uvedených otázkach jasné odmietavé stanoviská, vláda Slovenskej republiky o svojom postoji k poľnohospodárom ani verejnosť neinformuje.“ Výrok zástupcu vlády Slovenskej republiky, citujem: „Ak Slovensko dostane 25 %, je to lepšie ako žiadna pomoc,“ je podľa môjho názoru na zamyslenie a výzvou na vyvolanie rokovania. Niet pochýb, že Európska únia bude rozpočtovou podporou agrárneho sektora naďalej uplatňovať koncepciu relatívne lacných potravín pre vlastný trh a dotovať export. Veríme, že vláda Slovenskej republiky si je vedomá dôsledkov tejto koncepcie a že sa bude usilovať udržať potravinovú sebestačnosť Slovenska. Poľnohospodári preto očakávajú od vlády záruku, že pokiaľ sa na určité prechodné obdobie nepodarí dojednať rovnakú podporu agrárnej výroby a trhu zo zdrojov Európskej únie, bude v záujme udržania konkurenčnej schopnosti domáceho poľnohospodárstva a potravinárstva vykrývať tento rozdiel z domáceho rozpočtu. Vláda by zároveň mala avizovať zámer prehodnotiť doterajšie colné dohody s Európskou úniou v prípade poľnohospodárskych a potravinárskych výrobkov, pretože pri nerovnakej podpore konkurencieschopnosti nepôjde o rovnaké, ale o diskriminačné postavenie na spoločnom trhu. Tí, čo vidia výhody vo vlastných potravinách z dovozu, zrejme nevedia alebo nechcú vidieť ďalekosiahle dlhodobé dôsledky zvýšenia našej zahraničnej zadlženosti a dôsledky nenahraditeľného úpadku domácej výroby. Chcem vysloviť presvedčenie v mene všetkých pôdohospodárov na Slovensku, že vy pani podpredsedníčka vlády Slovenskej republiky ako bývalá predsedníčka Výboru Národnej rady Slovenskej republiky pre pôdohospodárstvo si osvojíte naliehavé odporúčania a požiadavky slovenských pôdohospodárov a budete integrujúcou silou na uskutočnenie takéhoto aktu so zástupcami vládnych predstaviteľov a zástupcami pôdohospodárov. Najlepšie poznáte stav a pozíciu kapitoly pôdohospodárov pred Európskou komisiou a informovaná ste o skutočnom stave pôdohospodárstva na Slovensku. Vážené panie poslankyne, vážení páni poslanci, na záver mi dovoľte predložiť návrh na uznesenie v tomto znení: Národná rada Slovenskej republiky odporúča podpredsedníčke vlády Slovenskej republiky pre európsku integráciu iniciovať zvolanie rokovania zástupcov vlády Slovenskej republiky zodpovedných vo vláde za konkurenčnú schopnosť poľnohospodárstva a potravinárstva Slovenskej republiky so zástupcami pôdohospodárov v súlade s ich požiadavkami. Termín do 10 dní odo dňa schválenia tohto uznesenia. Úplne na záver mi dovoľte, ctená snemovňa, požiadať vás o podporu predneseného uznesenia. Ďakujem pekne za pozornosť.